અમરેલી | ‘મે આ અમરેલી નગરપાલિકાનુ આવુ દ્રશ્ય જોવા માટે અમરેલી જિલ્લાની રચના કરી ન હતી. પછાત ગણાતો અમરેલી પંથક અને તેના લોકો રાજયના અન્ય લોકોની સાથે કદમ મિલાવીને ચાલી શકે, આઝાદી અને વિકાસના મીઠા ફળ ચાખી શકે તે માટે અમરેલી જિલ્લાની રચના કરી હતી. તમારે આ શહેરને એક બાળકની જેમ ઉછેરી નવી ઉંચાઇ પર લઇ જવાનુ હતુ. પરંતુ તમે મારો આત્મા કકળી ઉઠે તેવુ કામ કર્યુ’. અમરેલી જિલ્લાના પ્રથમ મુખ્યમંત્રી ડો.જીવરાજ મહેતા જો આજે હયાત હોત તો પાલિકાની આજની બેઠકનુ દ્રશ્ય જોઇ તેમના મુખેથી કદાચ આવા જ શબ્દો નીકળ્યા હોત. ડો.જીવરાજ મહેતાએ મુખ્યમંત્રી બનતાની સાથે જ અમરેલી જિલ્લાની રચના કરી ત્યારે આ પછાત વિસ્તારનો વિકાસ તેમનુ સ્વપ્નુ હતુ. પરંતુ હવે વિકાસના નામે સતાનુ રાજકારણ ચાલી રહ્યું છે. અમરેલી પાલિકામા પણ આજે કોંગ્રેસના સભ્યોએ વિકાસના નામે ખેલ પાડયો હતો. જો કે જનતાના મનમા સૌથી મોટો સવાલ એ છે કે આ તો વિકાસના નામે સતાનો ખેલ છે. ડો.જીવરાજ મહેતા આજીવન પોતાના આદર્શોને વળગી રહ્યાં હતા. કારણ કે ગાંધીવાદી હતા અને અહિંસાના પુજારી મહાત્મા ગાંધીના ફેમીલી ડોકટર હતા. તેમણે અમરેલી જિલ્લાની રચના આવા દ્રશ્યો માટે હરગીસ કરી ન હતી. તેમની હયાતીમા આ ઘટના બની હોત તો ચૌક્કસ તેઓ અંદરથી રડી પડયા હોત.